Man in hof oor hospitaal-aanvalle | Maroela Media
'n Man wat daarvan beskuldig word dat hy vroue buite die GF Jooste-hospitaal in Kaapstad ontvoer, beroof en verkrag het, het Vrydag in die Wes-Kaapse hooggeregshof verskyn.
Die man sal op 14 Maart weer in die hof verskyn vir 'n voorverhoorkonferensie. Volgens hofdokumente het die man glo tussen 2012 en 2013 gereeld buite die hospitaal in Manenberg staan en wag vir 'n rygeleentheid.
Die man word beskuldig van misdade teen ses vroue. Hy het die oggend van 22 Mei 2012 glo 'n vrou, wat op pad was na die hospitaal, verduidelik daar is 'n korter roete. Hy het daarna glo gedreig om haar met 'n mes aan te val en hy het glo haar selfoon en geld gesteel. Sy is daarna glo gedwing om haar klere uit te trek en sy is verkrag.
'n Vrou, wat vyf maande swanger was, was op 7 Augustus 2012 ook op pad na die hospitaal toe die man haar glo met 'n mes gedreig en na 'n nabygeleë veld geneem het. Hy word daarvan beskuldig dat hy haar verkrag en ook haar selfoon en geld gesteel het.
'n Vrou wat in daardie stadium drie maande swanger was, is 'n week later glo op dieselfde wyse aangeval.
'n Verpleegsterstudent is in September 2012 met 'n mes gedreig en haar selfoon en geld is gesteel. Die man het haar glo met sy vuiste bygedam voordat hy van die toneel gevlug het.
Twee ander vroue is ook op 'n soortgelyke wyse gedreig en beroof.
Die man word glo deur selfoondata, uitkenningsparades en forensiese bewyse aan die misdade verbind. -SAPA